Author: Kappillani

ALLA JDAWWAL BIL-KELMA TIEGĦU
“Ġesù kien qiegħed ikeċċi xitan, li kien imbikkem. Meta x-xitan ħareġ, l-imbikkem tkellem, u n-nies stagħġbu. Iżda xi wħud minnhom qalu: ‘Bis-saħħa ta’ Begħelżebul, il-prinċep tax-xjaten, qed ikeċċihom ix-xjaten.’ Oħrajn, biex iġarrbuh, riedu mingħandu sinjal mis-sema.”
Mill-Evanġelju skont San Luqa, kapitlu 11, versi 14-16
L-IMGĦAMMED JIRRIFLETTI
“Lil Alla narawh jilmenta li ma ngħatax widen tul l-istorja, Hu li tant ħadem biex mill-qalb tal-poplu tiegħu jneħħi l-idolatrija, ħalli jagħmlu poplu miftuħ għall-Kelma tiegħu. Imma huma kienu jimxu f’din it-triq għal ftit, imbagħad jerġgħu lura minnha. U hekk ġara għal sekli sħaħ, sa ma wasal Ġesù. U hekk reġa’ ġara. Xi wħud qalu: ‘Dan hu l-Iben ta’ Alla, huwa Profeta kbir!’ Oħrajn, bħal dawk tal-Vanġelu tal-lum, qalu: ‘Dan hu saħħar, li jfejjaq bil-qawwa tax-Xitan’… Kienu jiġġustifikaw lilhom infushom talli ma kinux taw widen għas-sejħa li l-Mulej kien qed jagħmlilhom… U pass wara l-ieħor, spiċċaw biex ikkonvinċew lilhom infushom li kien meħtieġ li joqtluh.”
Papa Franġisku, Omelija, Quddiesa Parlamentari Taljani, Bażilika ta’ San Pietru, Vatikan, 27 ta’ Marzu 2014

L-IMGĦAMMED JISTAQSI LILU NNIFSU
+ X’responsabbiltà nġorr għal għemili?
+ Kemm inħalli lili nnifsi miftuħ għad-dawl li l-Kelma ta’ Alla tipprovdili għal ħajti?
L-IMGĦAMMED JINTAFA’ QUDDIEM IL-MULEJ
Meta nkun irrid ngħatti xturi, Mulej,
nara f’min inwaħħal:
niġġustifika ir-reazzjonijiet tiegħi,
l-attitudnijiet tiegħi, l-imġieba tiegħi,
billi ngħid u nikkonvinċi lili nnifsi
li dawn huma frott ta’ dak li huma l-oħrajn
u ta’ dak li jagħmlu huma.
Ġibni f’sensija, Mulej,
u agħmel li b’sinċerità kbira nammetti
li huwa jien li ma nilqax is-sejħiet li tagħmilli, imqar dawk żgħar.
Biegħed minni għal kollox
li jien nasal li nikkanċellak darba għal dejjem minn ħajti!

12 ta’ Marzu 2015 MIXJA LEJN L-GĦID IL-KBIR (23) IL-ĦAMIS TAT-TIELET ĠIMGĦA TAR-RANDAN